
1. CONTEXTUL SOCIAL-POLITIC AL DESFĂŞURĂRII ALEGERILOR

1.1. Un model specific de negociere cu Uniunea Europeană

Negocierile de aderare ale Croaţiei la Uniunea Europeană au fost deschise oficial pe 3 octombrie 2005 şi au reprezentat o etapă nouă a relaţiilor dintre cele două părţi. În primul an al negocierilor, Croaţia a desfăşurat un efort de realizare a reformelor tranziţiei, la nivel economic şi politic, precum şi de revenire a ţării la modelul de stabilitate şi dezvoltare. În acest demers, un rol deosebit l-a avut aplicarea criteriilor politice pentru respectarea drepturilor minorităţilor şi pentru întoarcerea refugiaţilor. Preocupările centrale au fost realizarea reformei judiciare, lupta împotriva corupţiei şi cooperarea cu Tribunalul Penal Internaţional (TPI). În această perioadă, s-a manifestat un consens politic naţional referitor la viitorul european al Croaţiei, cât şi sprijinul majorităţii cetăţenilor croaţi.

În luna ianuarie 2006, Croaţia a închis primul capitol de negociere (ştiinţă şi cercetare), având în continuare deschise 33 capitole. Activitatea de monitorizare europeană (screening) a pus în evidenţă progrese şi o dinamică deosebită a procesului de adaptare la exigenţele europene. Conform opiniei negociatorului şef al Croaţiei cu Uniunea Europeană, din punct de vedere tehnic, mecanismele de verificare au fost mult mai exigente în comparaţie cu extinderile anterioare
. În acest context, Croaţia a trebuit să mobilizeze o echipă de experţi cu capacitate de negociere şi execuţie remarcabilă. Aceste exigenţe sporite ale Uniunii Europene au constituit şi un beneficiu pentru Croaţia, sporind ritmul reformelor şi al realizării lor, ceea ce ar putea avea drept efect final finalizarea rapidă a procesului de negociere (prognozată la sfârşitul anului 2008). 

Modelul de negociere al Croaţiei a fost unic, implicând, pe lângă structurile specifice ale guvernului, ONG-uri din domeniul academic, comunitatea de afaceri, sindicatele etc. Această structură a permis elaborarea unor strategii eficiente, transparente şi adecvate exigenţelor europene. Negociatorul şef aprecia, metaforic, că "a negociat nu numai echipa de negociere, ci întreaga Croaţie". Comitetul Naţional de Monitorizare a Negocierilor  are sediul în Parlament şi a evaluat permanent procesul de adoptare a acquis-ului comunitar. Încă din primii ani, rezultatele acestui proces de adaptare au fost pozitive, confirmând, încă o dată, că întregul proces de extindere a Uniunii Europene a  fost unul de succes. În termeni economici, au afirmat reprezentanţii Croaţiei, beneficiile au fost mai mari decât costurile. În general, procesul aderării Croaţiei la Uniunea Europeană a fost apreciat ca o relaţie în care ambele părţi au avut de câştigat (tip win/win). 

Conform opiniei europene, aderarea Croaţiei va avea un rol important în procesul unificării Europei, acest stat fiind situat "în inima" Europei, la intersecţia dintre bazinul danubian şi cel mediteranean, constituind un pod între Vestul şi Sud-Estul Europei. Pentru Croaţia, apartenenţa la Uniunea Europeană va aduce un nivel ridicat de stabilitate, securitate şi prosperitate. Prognoza arată faptul că aderarea la Uniunea Europeană va permite accesul Croaţiei la o piaţă extinsă, va oferi noi oportunităţi pentru forţa de muncă şi atragerea unor investiţii străine mult mai mari.

La începutul lunii noiembrie 2007, Comisia Europeană a publicat raportul anual referitor la progresele realizate de Croaţia în demersul de  aderare la Uniunea Europeană
. În Raport s-au subliniat progresele semnificative realizate, dar şi punctele slabe, legate de corupţie, protecţia minorităţilor, eficienţa scăzută a administraţiei publice şi întârzierile din reformarea sistemului judiciar.

La nivel european, Croaţia a fost percepută ca o ţară angajată deplin pe calea democratizării şi aplicării legii, îndeplinind treptat criteriile politice ale integrării. În administraţie, s-au manifestat, totuşi, lipsa unui personal calificat şi ingerinţa politicului la toate nivelele. În sectorul judiciar există încă probleme determinate de asigurarea compatibilităţii, imparţialităţii şi competenţelor sistemului judiciar. În Raport s-a subliniat necesitatea raţionalizării sistemului tribunalelor şi a metodelor de prevenire, detectare şi urmărire a fraudelor. Probleme dificile există încă în cooperarea cu Tribunalul Penal Internaţional. 

Situaţia minorităţilor pune, de asemenea, grave probleme, astfel încât, este nevoie de încurajarea toleranţei faţă de minoritatea sârbă (în special, pe piaţa muncii) şi faţă de minoritatea romilor.

Economia Croaţiei a înregistrat o puternică creştere, fiind menţinută stabilitatea macroeconomică. În acest context, se apreciază că este o economie de piaţă funcţională, cu o creştere economică de 5,6% a PIB şi o rată a inflaţiei de 2,5%, în 2006.

1.2. Strategia de dezvoltare a Croaţiei pentru perioada 2006-2013
Strategia de dezvoltare a Croaţiei pe perioada 2006-2013 a fost adoptată pe data de 4 august 2006
. Aceasta a definit priorităţile şi acţiunile ce vor fi întreprinse, în vederea realizării unei economii stabile, în creştere şi pentru îmbunătăţirea nivelului de trai, în viitorii şapte ani. În acest scop, a fost elaborat un model specific de acţiune în vederea asigurării  competitivităţii, ce va urmări, în acelaşi timp, îndeplinirea exigenţelor legate de securitatea şi solidaritatea socială. Progresul economic şi armonia socială au fost definite ca principalele obiective ale acestei strategii, ce a îmbinat dezvoltarea ţării, în acord cu economia de piaţă competitivă şi cu un stat al bunăstării de tip modern.

În cadrul strategiei, au fost analizate elementele esenţiale ale "noii economii", o economie bazată pe cunoaştere, pe cooperarea între stat şi companii, o economie deschisă, în care statul va trebui să îndeplinească roluri noi. Principalele coordonate ale viitoarei dezvoltări vor viza: populaţia; cunoaşterea şi educaţia; transportul şi energia; ştiinţa şi înalta tehnologie; coeziunea socială şi justiţia; stabilitatea macro-economică şi deschiderea faţă de economia mondială; protecţia mediului şi dezvoltarea regională; climatul antreprenorial, privatizarea şi restructurarea economiei; noul rol al statului.

Pentru fiecare zonă strategică au fost definite măsuri şi acţiuni speciale, astfel încât, până în anul 2010, creşterea economică să fie de 5% şi de 7%, după anul 2010. La elaborarea strategiei au contribuit institute de cercetare economică, Consiliul Concurenţei şi alte instituţii specializate. Ele au colaborat intens în cadrul Biroului Central pentru Dezvoltare Strategică, luând în calcul fondurile europene ce vor fi destinate Croaţiei. La dezbaterea strategiei au contribuit şi reprezentanţi ai societăţii civile, patronatele, Asociaţia întreprinderilor mici şi mijlocii, sindicatele etc. 

Aşa cum se precizează în document, la elaborarea strategiei s-a avut în vedere stabilirea obiectivelor şi găsirea soluţiilor pentru a atinge aceste obiective, proces asemănător cu cel îndeplinit de comandamentul unei armate (s-a făcut referire la sensul originar al termenului strategie). Ea a înglobat, aşadar, obiective, idei şi expertiza necesară pentru a conduce acţiunea, astfel încât să se atingă, în mod eficient, scopul. Scopul strategiei a fost şi este obţinerea prosperităţii, prin dezvoltarea şi folosirea forţei de muncă la nivelul competitivităţii impuse de secolul XXI. S-a apreciat că, la realizarea strategiei, fiecare proiect şi fiecare companie va aduce o contribuţie importantă.

Monitorizarea îndeplinirii fiecărui obiectiv va urmări anumiţi indicatori şi va încerca să facă permanent adaptarea la condiţiile concrete,  în continuă schimbare, impuse de Uniunea Europeană şi de procesul globalizării. În acelaşi timp, s-a considerat că dezvoltarea şi prosperitatea reprezintă procese participative, în care statul va avea un nou rol, acela de iniţiator, coordonator şi element activ al schimbării. În contextul viitoarei integrări a Croaţiei în Uniunea Europeană, cunoaşterea şi utilizarea potenţialului de progres şi schimbare al societăţii croate va avea un rol deosebit. 

1.3. Un proces intens de democratizare a ţării

În ianuarie 1992, Croaţia a fost recunoscută drept stat independent, iar liderul Uniunii Democrate Croate (HDZ), Franjo Tudjman, a dominat scena politică, implicându-se în conflictele din fosta Iugoslavie. După decesul acestuia, în anul 2000, a început un proces amplu de democratizare a instituţiilor statului. Regimul fostului preşedinte s-a caracterizat printr-o politică puternic naţionalistă, cu accente populiste, care a întârziat dezvoltarea democratică a ţării. În anul 2000, reforma constituţională a permis trecerea de la un sistem politic de tip prezidenţial la unul parlamentar şi a stabilit un nou echilibru de putere între executiv şi legislativ.

În perioada 2000-2003, guvernarea social-democrată a încercat să readucă Croaţia pe coordonatele evoluţiei europene. În anul 2003, la guvernare a revenit Uniunea Democratică Croată (HDZ), condusă de Ivo Sanader. Guvernul a trebuit să coabiteze cu Preşedintele ţării, Stjepan Mesic, de centru-stânga, reales în ianuarie 2005 (cu 66% din voturi).

Obiectivul integrării Croaţiei în Uniunea Europeană şi stabilizarea regiunii Balcanilor au devenit obiective comune ale majorităţii partidelor politice, realizându-se, astfel, un larg consens naţional. S-a apreciat că această ţară, ca întreaga regiune a Balcanilor Occidentali, are nevoie de stabilitate şi dezvoltare, pe care doar integrarea în Uniunea Europeană le poate oferi. O altă condiţie esenţială a procesului de democratizare a fost cooperarea deplină cu Tribunalul Penal Internaţional pentru Fosta Iugoslavie (TPIY)
.

În perioada 2003-2007, Croaţia şi-a consolidat poziţia de pol de stabilitate şi prosperitate în Balcani. Din punct de vedere economic, Croaţia a reuşit să se adapteze ritmului reformelor impuse de Uniunea Europeană, dar nu a reuşit să răspundă deplin exigenţelor referitoare la cooperarea cu Tribunalul Penal Internaţional. O altă problemă nerezolvată este aceea a întoarcerii refugiaţilor sârbi (200.000) şi a recuperării fostelor proprietăţi
. Totuşi, realizările acestei perioade demonstrează faptul că acest stat are capacitatea de a depăşi traumele războiului şi de a realiza pacificarea unei societăţi divizate.

După câştigarea alegerilor din 25 noiembrie 2003, Primul-ministru, Ivo Sanader, a format un guvern compus din Uniunea Democratică, sprijinit de Partidul Pensionarilor şi mai mulţi deputaţi ai minorităţilor naţionale. Preşedintele Republicii, Stjepan Mesici, a respins colaborarea cu Partidul Dreptăţii, partid de extremă-dreapta.

În august 2006, generalul Ante Gotovina, acuzat de crime împotriva umanităţii, prin acţiunile întreprinse împotriva sârbilor din Oluja în anul 1995, a cerut rezidenţă supravegheată în Croaţia. În acel moment, el era arestat şi judecat de Tribunalul Penal Internaţional de la Haga. Majoritatea partidelor şi opinia publică a susţinut această cerere. Au fost organizate puternice manifestaţii de susţinere a generalului, considerat în Croaţia erou de război. În timpul guvernării Uniunii Democratice, s-a desfăşurat predarea acestuia Tribunalului Penal Internaţional. Cazul generalului Ante Gotovina, întârzierea predării acestuia, au avut drept consecinţă întârzierea începerii negocierilor dintre Croaţia şi Uniunea Europeană.

Premierul Ivo Sanader a încercat să dinamizeze acţiunile de predare a generalului, dar opinia publică a reacţionat ferm. Din această cauză, partidul aflat la guvernare a pierdut alegerile locale şi prezidenţiale din anul 2005. Anumite forţe politice minoritare au acţionat, amintind că sunt încă latenţi "demonii naţionalismului" şi tendinţa de repliere şi izolare în propria identitate naţională. Ulterior, Primul ministru, Ivo Sanader, a criticat Tribunalul în faţa Adunării generale ONU, spunând că Radovan Karadzici şi Ratko Mladici nu au fost extrădaţi de autorităţile sârbe.

Deşi aceste probleme au fost în centrul atenţiei opiniei publice croate, analiştii consideră că principalele probleme au rămas cele economice. 

În perioada 2003-2007, în Parlamentul croat au fost reprezentate 16 partide politice:

· Uniunea Democratică (HDZ), formaţiunea majoritară, condusă de actualul Prim-ministru, Ivo Sanader, a deţinut 66 mandate;

· Partidul Social-Democrat (SDP), principalul partid de opoziţie, condus, din mai 2007, de Zoran Milanovici, a avut 34 mandate;

· Partidul Popular (HNS) este o formaţiune politică de centru-stânga (a actualului Preşedinte al Republicii, Stepjan Mesici). În prezent, este condusă de Vesna Pusici. A deţinut 10 mandate în Parlament;

· Partidul Ţărănesc (HSS) este condus de Josip Frisici şi are o orientare eurosceptică. A avut 10 mandate;

· Partidul Dreptăţii (HSP), partid de extremă-dreapta, fondat în 1861, este condus de Ante Djapici. A avut 8 mandate;

· Partidul Democrat al Istriei (IDS) este un partid regionalist, fondat în 1990, pentru a apăra interesele locuitorilor din Istria şi Kvarner. Este condus de Ivan Jakovici. A avut 4 mandate în Parlament;

· Partidul Liberal-democraţilor (LS-SLD) a deţinut 3 mandate;

· Partidul Democratic Independent Sârb (SDSS) este o formaţiune guvernamentală, care a deţinut 3 mandate;

· Partidul Social-Liberal (HSLS) este o formaţiune liberală, condusă de Durdja Adlesici. A deţinut 2 mandate;

· Partidul Pensionarilor (HSU) a fost membru al coaliţiei guvernamentale. Este condus de Vladimir Jordan. A avut 3 mandate în Parlament;

· Centrul Democrat (DC) este o formaţiune politică moderată, formată în anul 2000, din aripa moderată a Uniunii Democratice. Este condusă de Vesna Skare-Ozbolt. A avut 1 mandat;

· Partidul Regiunilor de coastă, Primorje şi Gorski Kotar (PGS), este o formaţiune regionalistă, condusă de Nikola Ivanis. A avut un mandat;

· Partidul Democrat al Ţăranilor (HDSS) a avut un mandat în Parlament;

· Uniunea Democratică a Ungurilor din Croaţia (DZMN) a avut 1 mandat;

· Uniunea poporului german-Asociaţia naţională a şvabilor Dunării din Croaţia (NNZ-ZUPSH) au deţinut un mandat;

· Partidul Acţiunii Democratice (SDAH), condus de Semso Tankovici, a avut 1 mandat în Parlament.

Curtea Constituţională a autorizat ca toţi croaţii care trăiesc în străinătate, a căror rezidenţă este în Croaţia, să participe la alegeri. Această problemă este încă foarte intens dezbătută, fiind cunoscut faptul că, uneori, acest vot devine decisiv în alegerile legislative şi prezidenţiale.

Pe 12 octombrie 2007, Camera unică a Parlamentului Croat a fost dizolvată şi, cinci zile mai târziu, Preşedintele Republicii, Stepjan Mesici, a anunţat că alegerile legislative se vor desfăşura pe data de 25 noiembrie 2007.

Cele două formaţiuni politice importante au prezentat programe politice diferite, iar miza acestor alegeri a fost opţiunea pentru una dintre acestea.

Preşedintele Republicii, Stepjan Mesici, a declarat, pe 21 septembrie 2007, că nu va susţine nicio formaţiune politică. El a precizat că este preocupat de dezvoltarea ţării, de promovarea investiţiilor şi creşterea numărului de locuri de muncă. Sindicatele au anunţat şi ele că nu vor organiza acţiuni în perioada campaniei şi că nu vor sprijini niciun partid politic.

Înaintea alegerilor, sondajele de opinie arătau că cele două formaţiuni politice importante erau la egalitate
. Celelalte partide au încercat să se concentreze în coaliţii ample, pentru a intra în Parlament.

2. ALEGERILE LEGISLATIVE DIN 25 NOIEMBRIE 2007

2.1. O campanie electorală polarizată

Înaintea alegerilor legislative, Uniunea Democratică (HDZ), aflată la guvernare, a suferit două înfrângeri electorale consecutive: la alegerile prezidenţiale, din 2-16 ianuarie 2005, şi la alegerile locale, din 15 mai 2005. Principala formaţiune politică de opoziţie, Partidul Social-Democrat, a obţinut victoria în 9 din cele 21 adunări regionale, a păstrat conducerea în Zagreb şi a obţinut victoria în oraşele Split şi Rijeka.

Electoratul a evaluat sever bilanţul guvernului condus de Ivo Sanader (HDZ) şi a încercat să-l cunoască pe noul lider al opoziţiei de stânga, Zoran Milanovici (care a luat locul lui Ivica Racan, decedat anul trecut). O temă importantă a campaniei electorale a fost lupta împotriva corupţiei.

La aceste alegeri, ponderea tinerilor a fost importantă, existând aproximativ 700.000 tineri, sub 30 de ani, cu drept de vot. Acest electorat a votat până acum pentru o identitate croată şi, în anul 2000, pentru reformarea acestei "opţiuni croate"
. Cercetările au arătat că tinerii au votat, de obicei, când au dorit schimbări importante. În anul acesta au votat, pentru prima dată, peste 200.000 de tineri şi 500.000 tineri cu vârsta între 22-29 ani. Acest electorat este foarte eterogen ca nivel de cultură, mediu social, religie, lectură, opinii politice, familie etc.

Tradiţional, tinerii contestatari au  votat pentru social-democraţi, suporterii de fotbal cu Uniunea Democratică croată (HDZ), iar studenţii cu social-liberalii. Specialiştii afirmă că această generaţie fără ideologie a rămas încă imprevizibilă. Un rol important îl are şi înclinarea naţionalistă a acestui electorat (în Slovenia, la alegerile prezidenţiale din 2007, jumătate din alegătorii care l-au susţinut pe ultranaţionalistul Zmago Jelincic a fost formată din tineri). Pe de altă parte, tinerii nu sunt interesaţi de politică şi pot fi atraşi de mesajele simple ale extremismului, fie de stânga, fie de dreapta
. Studiile arată că tinerii sunt interesaţi de egalitatea de şanse în învăţământ şi muncă şi vor să fie consultaţi în luarea deciziilor. Opţiunile politice ale tinerilor diferă, în funcţie de valorile sociale adoptate: liberalii susţin integrarea europeană şi dezvoltarea mediului de afaceri; cei de stânga sunt preocupaţi de şomaj şi alte probleme sociale.

Pe 8 septembrie 2007, Partidul Social-Democrat a prezentat programul electoral intitulat "O viaţă mai bună prin educaţie". Acest program electoral a fost centrat pe temele securităţii sociale, educaţiei şi economiei. Social-democraţii au promis o mai justă redistribuire a venitului naţional, reducerea datoriei publice, creşterea exporturilor şi lupta împotriva corupţiei. Ei au precizat că nu doresc o societate în care toţi să fie egali, ci în care toţi cetăţenii să fie la fel de importanţi. În program se afirmă că vor fi promovate valorile solidarităţii, responsabilităţii şi onestităţii. Liderul partidului, Zoran Milanovici, a subliniat că partidul său doreşte o economie de piaţă, nu o "societate de piaţă".

În campania electorală, Partidul Social-Democrat a promis creşterea nivelului de trai şi intensificarea luptei împotriva corupţiei, astfel încât "nimeni să nu profite de bunul public". Ljubo Jurcic a promis că niciunul din miniştri cabinetului său nu va avea afaceri private, pentru a nu fi suspectat de corupţie. El a acuzat actualul guvern că a crescut datoria ţării, dublând-o faţă de anul 2003.

În programul electoral social-democrat s-a menţionat că vor creşte investiţiile în sectorul productiv al economiei. În prezent, în Croaţia, acestea au un nivel de 15%, în timp ce, în Europa, nivelul investiţiilor în sectoarele productive este, în medie, de 30%.

În timpul campaniei electorale, Partidul Social-Democrat a afirmat deschiderea spre formarea unor posibile coaliţii de guvernare cu Partidul Ţărănesc (HSS), Partidul Acţiunii Democratice (SDAH) şi Partidul Pensionarilor. Partidul Social-Democrat a prezentat şi o posibilă echipă guvernamentală, din care ar face parte personalităţi importante, precum Branko Grcici (posibil ministru al economiei), Jubo Jurcovici, candidat la funcţia de Prim-ministru. În situaţia obţinerii victoriei, Zoran Milanovici  ar fi putut deveni Preşedintele Parlamentului.

Partidul Popular a acuzat cele două mari partide că au redus campania electorală la o confruntare-duel între ele. Celelalte partide au precizat că vor încheia acorduri pentru coaliţii, după anunţarea rezultatelor.

Partidul Dreptăţii a lansat campania electorală sub sloganul "Apăraţi-vă visele !". Formaţiunea de extremă-dreapta a promis reducerea şomajului, reducerea datoriei externe, dezvoltarea tuturor regiunilor ţării şi îmbunătăţirea situaţiei agricultorilor. Acest partid a precizat că este singurul capabil a apăra "demnitatea Croaţiei", pe toţi cei "care au fost trădaţi sau furaţi". Partidul Dreptăţii a declarat război deschis actualului Prim-ministru, Ivo Sanader, dar şi lui Zoran Milanovici.

Liderul naţionalist, Anto Djapici, a spus că problemele cele mai dificile sunt cele legate de privatizări, de cooperarea cu Tribunalul Penal Internaţional de la Haga şi de situaţia Băncii Centrale a Croaţiei.

În campania electorală, Primul-ministru a subliniat bilanţul socio-economic remarcabil al guvernării sale şi faptul că ţara este pe cale să fie admisă în Uniunea Europeană (până în anul 2010), în NATO (nominalizată la Summit-ul de la Bucureşti, din aprilie 2008) şi a devenit membru nepermanent în Consiliul de Securitate al ONU. Aceste succese obţinute pe plan extern şi intern au stat la baza campaniei electorale a Uniunii Democratice. În centrul programului electoral s-a aflat obiectivul creşterii nivelului de trai, subliniindu-se că, în prezent, salariul mediu este de 670 euro.

Uniunea Democratică (HDZ) a promis o creştere a PIB-ului de 7%, menţinerea aceloraşi impozite, eliminarea deficitului bugetar şi continuarea reformei judiciare. În timpul campaniei electorale, Uniunea Democratică, membră a Internaţionalei creştin-democrate, a atacat puternic partidul de opoziţie, prezentându-l ca pe o ameninţare, ca pe o întoarcere la trecutul comunist. Ea a avertizat că social-democraţii vor creşte impozitele, pentru a asigura o protecţie socială mai mare.

Uniunea Democratică a atacat promisiunile social-democraţilor, acuzându-i că nu urmăresc decât obţinerea unor posturi de conducere şi creşterea impozitelor. Ea a mai afirmat că Partidul Social-Democrat vrea eliminarea educaţiei religioase din şcoli şi privarea de drept de vot a croaţilor din Bosnia şi Herţegovina.

Primul ministru, Ivo Sanader, a refuzat confruntarea electorală cu un reprezentant social-democrat, motivând că aceştia nu au decis cine va fi la conducerea guvernului, în caz de victorie electorală. Disensiunile din cadrul Partidului Social-Democrat, dintre Ljubo Jurcic şi Zoran Milanovici, au constituit, aşadar, prilej de atac electoral din partea adversarilor politici.

În centrul campaniei electorale s-a aflat şi problema birourilor de vot din Bosnia şi Herţegovina. Zoran Milanovici a subliniat ideea că, aceia care nu plătesc impozite în Croaţia, nu ar trebui să aibă drept de vot la alegerile legislative. Aceeaşi idee a fost susţinută şi de Partidul Popular (HNS) care a susţinut reforma sistemului de vot al diasporei. Se ştie că, în mod tradiţional, diaspora a votat cu Uniunea Democratică. În acest context, partidul aflat la guvernare a crescut numărul secţiilor de votare pentru scrutinul din 25 noiembrie 2007.

Partidul lui Ivo Sanader a fost susţinut în campania electorală de minorităţile naţionale. În actuala campanie electorală, Partidul Dreptăţii (HSP), care a obţinut, de obicei, multe voturi în circumscripţiile 4 şi 5, a promovat o politică mai puţin naţionalistă, încercând să se adapteze imaginii de partid european. Liderul partidului, Anto Djapic, a exprimat explicit scopul campaniei sale, acela de a rămâne a treia forţă politică a ţării, eliminând riscul bipartidismului.

În timpul campaniei electorale, Partidul Social-Liberal (HSLS), Partidul Popular (HNS) şi Partidul Democrat din Istria (IDS) au susţinut Partidul Social-Democrat. Partidul Ţărănesc (HSS) a fost alături de Uniunea Democratică, în timp ce Partidul Sârbilor (SDSS) şi Partidul Pensionarilor au lăsat deschise opţiunile de acordare a sprijinului lor. Partidul Acţiunii Democratice (SDAH), condus de Semso Tankovic, a reafirmat intenţia de a continua colaborarea cu Uniunea Democratică.

Înaintea alegerilor, lupta era încă indecisă, institutele de sondare a opiniei publice arătând scoruri apropiate. Analiştii apreciau că vor fi "alegeri bipolare", aşa cum nu au mai fost din 1990 până în prezent
. În acest context, minoritatea "indecişilor" a contat foarte mult. Sondajele arătau atât o puternică dorinţă de schimbare, printr-o  susţinere a opoziţiei (43%), cât şi dorinţa de a întări actualul guvern (35%).

2.2. Rezultatele alegerilor şi semnificaţia lor politică

După reforma din 28 februarie 2001, Parlamentul croat (Hrvatski Sabor) a devenit monocameral, fiind desfiinţată camera superioară, Camera Comitatelor. În prezent, Parlamentul are în jur de 150 deputaţi, numărul lor variind între 100 şi 160, aşa cum prevede Constituţia. Deputaţii sunt aleşi prin scrutin proporţional, pentru un mandat de 4 ani.

Croaţia este împărţită în 10 circumscripţii electorale, în fiecare alegându-se 14 deputaţi. Pentru a fi reprezentată în Parlament, o formaţiune politică trebuie să obţină minimum 5% din voturi.

În Parlamentul anterior au fost 137 deputaţi, reprezentanţi ai formaţiunilor politice, aleşi de cetăţenii din Croaţia, 8 deputaţi ai minorităţilor naţionale: 3 pentru sârbi, 1 pentru unguri, 1 pentru italieni, 1 pentru cehi şi slovaci şi 2 pentru celelalte minorităţi (austrieci, bulgari, bosniaci, macedoneni, muntenegreni etc.). Un număr variabil de deputaţi, în funcţie de participare la vot, reprezintă votul croaţilor din străinătate.

Pentru alegerile legislative din 25 noiembrie 2007, au candidat 3585 reprezentanţi ai celor 55 partide politice înscrise în lupta electorală. Votul croaţilor aflaţi în străinătate, în 52 de state, a fost hotărâtor pentru rezultatul alegerilor. Conform datelor oficiale
, rezultatele alegerilor legislative au fost următoarele:

	Formaţiunea politică
	Nr. mandate

	Uniunea Democratică (HDZ)
	60

	Partidul Social-Democrat (SDP)
	57

	Partidul Ţărănesc/Partidul Social-Liberal/Partidul Regiunilor Primorje şi Gorski Kotar (HSS/HSLS/PGS)
	8

	Partidul Popular (HNS)
	7

	Partidul Democrat al Ţăranilor (HDSS)
	3

	Partidul Democrat al Istriei (IDS)
	3

	Partidul Pensionarilor (HSU)
	1

	Partidul Legii (HSP)
	1


Uniunea Democratică (HDZ) a obţinut victoria în alegerile legislative din 25 noiembrie 2007, având 60 de mandate în viitorul Parlament (-6 faţă de precedentul scrutin din 2003). Ea a devansat principala formaţiune politică de opoziţie, Partidul Social-Democrat, condus de Zoran Milanovici, care a obţinut 57 mandate (+23).

Cele două formaţiuni politice au fost urmate de: alianţa formată din Partidul Ţărănesc, Partidul Social-Liberal şi Partidul Regiunilor Primorje, care a obţinut 8 mandate, şi de Alianţa Gorski Kotar (HSS/HSLS/PGS), care a câştigat 8 mandate.

Partidul Popular (HNS), formaţiune de centru stânga, a obţinut 7 mandate. Partidul Democrat al Ţăranilor (HDSS) şi Partidul Democrat Istria au obţinut fiecare câte 3 mandate. Partidul Dreptăţii şi Partidul Pensionarilor deţin câte 1 mandat în Parlament.

Cu voturile croaţilor din străinătate, Uniunea Democratică şi-a consolidat poziţia de câştigător al alegerilor. Analiştii politici au subliniat că electoratul a acordat, încă o dată, încrederea Uniunii Democratice. Scorul electoral foarte strâns a făcut posibil ca ambele formaţiuni politice principale să poată negocia formarea guvernului.

După alegeri, Partidul Social-Democrat s-a adresat Preşedintelui ţării, anunţând şi el intenţia de a forma un guvern mai onest şi mai eficient, sprijinit de o majoritate parlamentară solidă. Ambele formaţiuni politice au aceleaşi obiective de politică externă, dar au soluţii diferite pentru evoluţia ţării: Uniunea Democratică reprezintă alternativa liberală, în timp ce social-democraţii optează pentru intervenţia statului în economie.

Ivo Sanader a debutat în carieră ca jurnalist, în oraşul Split. Ulterior, în perioada 1987-1991, a lansat în Austria o afacere proprie. După 1991, a revenit în Croaţia ca director al Teatrului Naţional din Split. În anul 1992, a fost ales deputat şi a fost numit ministru al Cercetării şi Tehnologiei (1992-1993), apoi vice-ministru al afacerilor externe (1993-1995). În anul 1995 a devenit şef de cabinet al Preşedintelui Franjo Tudjman. În perioada 1996-2000, a revenit în cadrul Ministerului de Externe şi a devenit preşedintele Uniunii Democratice. În anul 2003, după victoria în alegeri, a fost numit în funcţia de Prim-ministru. În timpul mandatului său, Croaţia a devenit o ţară cu şanse sporite de aderare la Uniunea Europeană şi de intrare în NATO.

Zoran Milanovici, 41 ani, avocat, căsătorit, tată a doi copii, este preşedintele Partidului Social-Democrat din anul 2007. În anul 1996 el a fost consilier pe lângă NATO şi Uniunea Europeană, la Bruxelles. În 1999 a devenit membru al Partidului Social-Democrat.

În perioada următoare, misiunea cea mai importantă a noului guvern va fi accelerarea reformelor şi încheierea negocierilor cu Uniunea Europeană.

Noul Parlament va fi convocat în termen de 20 de zile de la desfăşurarea scrutinului. Cele două partide care au obţinut rezultate electorale foarte apropiate se vor lupta pentru formarea unor coaliţii de guvernare cât mai stabile. Preşedintele ţării va decide care dintre ele va avea o majoritate parlamentară mai solidă. Negocierile au început în luna decembrie şi analiştii apreciază că cele mai multe şanse de formare a guvernului le are Uniunea Democratică.

Alegerile legislative din 25 noiembrie 2007 au reprezentat un moment crucial pentru Croaţia, în contextul intensificării negocierilor cu Uniunea Europeană.

� Vladimir Drobnjak, negociator şef al Croaţiei cu Uniunea Europeană , 23 octombrie -


   - www.amb-croatie.fr


� Croatia 2007 Progress Report  SEC (2007)1431


� Government of the Republic of Croatia - Strategic Development Framework for 2006-2013


� Corrinne Deloy - General Elections in Croatia, Fondation Robert Schuman, nov. 2007


� Rapport du Commissaire du droits de l'Homme du Conseil de l'Europe, 2005


� Institutul Media Metar - octombrie 2007


� Slobodna Dalmacija - 27 octombrie 2007


� Vlasta Ilisin - Les jeunes en marge de la société et de la politique, 2006


� Sondaje Agenţia Puls, cotidianul Jutarnji List, TV Croată


� � HYPERLINK http://www.izbori.hr/2007 ��http://www.izbori.hr/2007� Sabor/index.html

